《和黄晋卿北山纪游韵》
元代·吴师道

三洞金华北，苍苍夹径松。泻空喷百涧，拔地立千峰。

林石敧还整，岩梯绝复通。向田瑶草碧，隐树晚花红。

嵌窦推舟入，椒庭载酒从。洗觥忙羽士，捧研喜山童。

陟岭惊逾峻，沿流竟莫穷。千年杏仙鹿，两寺互僧钟。

擘裂森开峡，传闻旧化龙。转霆奔雪浪，禜旱却玲珑。

水际朱藤荫，岩阿青桂丛。亭荒馀磊磊，云出正濛濛。

兰若知何许，芙蓉复在东。五盘随屈曲，一路听琤琮。

山断俄为野，湍平不见空。暮房深榻静，朝磬小楼重。

传玩遗髹钵，兴嗟对殡宫。拂衣登岭去，穿棘少人逢。

飞殿仍遥峙，重关故不封。归寻草堂卷，坐恋水轩风。

两纪三人合，相看一笑中。孤踪忻影逐，薄技愧才雄。

别袂分残雨，衡门翳野蓬。后游宁未卜，思剧谩憧憧。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。